DA Den Europæiske Unions Tidende C 3/3

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2006/C 3/03)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»ISLE OF MAN MANX LOAGHTAN LAMB«

EF-nr. UK/00340/5.4.2004

BOB ( X ) BGB ( )

Dette resumé er udarbejdet i informationsøjemed. Interessenter og navnlig producenter af de produkter, som BOB'en omfatter, opfordres til at konsultere den fuldstændige varespecifikation, der kan fås hos de nationale myndigheder eller hos Europa-Kommissionen (1).

1. Medlemsstatens ansvarlige myndighed

Navn: Department for Environment, Food and Rural Affairs Food Chain Marketing and Competitveness Division Adresse: Area 4C, Nobel House 17 Smith Square London SW1P 3JR, United Kingdom Tlf.: 020 7238 6687 Fax: 020 7238 5728 E-mail: rlf.feedback@defra.gsi.gov.uk

2. Ansøgende sammenslutning

Navn: The Manx Loaghtan Sheep Breed Society Adresse: Ballaloaghtan Kerrowkeil Road Grenaby Isle of Man IM9 3BB, United Kingdom Tlf.: 01624 82 46 18 Fax: 01624 82 46 18 E-mail: enquires@manxloaghtan.com

(Hjemsted: Whitehouse, Kirk Michael, Isle of Man)

Sammensætning: producent/forarbejdningsvirksomhed (X) Andet ( )

3. Produktets art:

Fersk kød — kategori 1.1

4. Varespecifikation

(resumé af betingelserne i artikel 4, stk. 2)

4.1 Navn: »Isle Of Man Manx Loaghtan Lamb«

4.2 Beskrivelse: Isle of Man Manx Loaghtan Lamb er det navn, man har givet til kød fra racerene Manx Loaghtan-får, der er registreret i Breed Society (raceforening), og som er født, opdrættet og slagtet på Isle of Man. Kødet er finkornet, mindre fedtholdigt og mørkere end kød fra mere kommercielle racer. Det har særlig, vildtagtig smag. Vægten af en renset slagtekrop varierer fra 13 kg for 6 måneder gamle dyr til 18 kg for 15 måneder gamle dyr.

4.3 Geografisk område: Isle of Man

4.4 Bevis for oprindelse: Racen menes at nedstamme fra racer, der blev ført ind på øen langt tilbage i historien, fra lokale kelteres fåreflokke eller fra fåreflokke bragt til øen af vikingerne.

Fåreavlen på øen går langt tilbage i historien. En af de tidligste optegnelser viser, at irske indvandrere i 1376 besejrede indbyggerne på Isle of Man (Manxmen) i et slag og bemægtigede sig et stort antal får fra Rushen Abbey. I senere historiske optegnelser berømmes racen for såvel sin uld som sit kød. For eksempel skriver Basil Quayle i 1794, at »fårene i flokkene af denne gamle race er små og robuste med en vægt på fem til otte pund pr. fjerding, og kødet er særdeles godt.«

I slutningen af det 18. århundrede noteredes der en tilbagegang i Manx Loaghtan-racen af sociale og økonomiske årsager, men i løbet af det 20. århundrede fik racen en renæssance, idet dens popularitet steg, fordi fåreavlerne på øen blev klar over, hvor god den lokale race var til at tilpasse sig øens særlige klima og geografiske forhold. Den fornyede interesse for racen er slået igennem hos forbrugerne.

Ifølge Sheep and Goats Identification Order 2000 skal alle får, der sendes til et slagteri, være forsynet med et specifikt flokmærke og være ledsaget af dokumentation, hvoraf det fremgår, hvilken bedrift de pågældende dyr kommer fra, hvornår de er flyttet, og hvor mange dyr det drejer sig om. Af dokumentationen skal også fremgå flokmærker eller individuelle identifikationsnumre, som hvert dyr er blevet udstyret med tidligere. Endelig skal dokumentationen så være underskrevet af ejeren eller dennes repræsentant. Ved hjælp af disse mærker er det muligt på bestemmelsesstedet at spore hver slagtekrops oprindelse.

Derudover udsteder Breed Society til de registrerede producenter mærker, som så fastgøres til fårene. Fårene sendes til slagteriet med intakte mærker sammen med en liste over mærkenumre. Efter slagtningen forsyner kødkontrollen slagtekroppen med en etiket med det oprindelige mærkenummer. Slagtekroppen leveres så til kunden sammen med oplysning om den registrerede producents mærkenummer.

Kontrolprocedurer sikrer 100 % sporbarhed.

4.5 Fremstillingsmetode: På Isle of Man opdrættes Manx Loaghtans-får på bedrifter, hvor husdyropdræt foregår på traditionel vis. Manx Loaghtans-får trives godt på mager jord, som i det store hele ligger hen som vild natur — naturlige græsgange, tornblads- og bregnekrat og hede. Fårene adskiller sig markant i størrelse og kropsbygning fra samme fårerace opdrættet på gødede lavlandsgræsgange i Det Forende Kongerige. I årets første måneder kan man give fårene tilskudsfoder, helst i form af lokalt dyrket korn. Manx Loaghtans-får er meget hårdføre og trives godt i det fugtige havklima på Isle of Man, hvor de gennemsnitlige vintertemperaturer ganske vist ikke er ekstremt lave, men hvor der året rundt hyppigt er blæst af stormstyrke. Læmningen foregår i perioden februar-maj uden menneskelig indgriben.

Breed Society udsteder til de registrerede producenter mærker, som så fastgøres til fårene. Fårene sendes til slagteriet med intakte mærker sammen med en liste over mærkenumre. Efter slagtningen forsyner kødkontrollen slagtekroppen med en etiket med det oprindelige mærkenummer. Slagtekroppen leveres så til kunden sammen med oplysning om den registrerede producents mærkenummer.

Lammene slagtes, når de er 6-15 måneder gamle. Slagtningen skal foregå på et EU-autoriseret slagteri på øen. Slagteriet er offentligt, men drives af et producentkooperativ, The Fatstock Marketing Association. Isle of Man er ikke særlig stor, og derfor er intet dyr længere end 30 minutters transport væk fra slagteriet.

Slagtekroppene skal hænge i mindst én uge på slagteriet. Markedsføringen varetages af Manx Loaghtan Marketing Cooperative Ltd. Manx Loaghtan Lamb sælges i hele slagtekroppe til lokale grossister og eksporteres også.

4.6 Tilknytning: Tilknytningen til det geografiske område kan påvises ved hjælp af følgende:

Dyrene opdrættes på traditionel vis på bedrifter, hvor de græsser ekstensivt på den karakteristiske øvegetation bestående af naturlige græsgange, tornblads- og bregnekrat og hede. Den lange tradition for fåreavl på øen har resulteret i høj forvaltningsstandard for fåreflokkene og produktion af lam af høj kvalitet.

4.7 Kontrolinstans:

Navn: CMI Certification Ltd Adresse: Long Hanborough Oxfordshire OX29 8LH, United Kingdom Tlf.: 01993 88 56 21 Fax: 01993 88 56 11 E-mail: enquiries@cmicertification.com

4.8 Mærkning: Det anerkendte BOB-logo vil blive anvendt på salgsstedet og på al emballage, der indeholder produktet.

Eftersom der også produceres Manx Loaghtan Lamb uden for øen, bekræfter ansøgerne, at denne betegnelse fortsat kan anvendes på produktets emballage eller i dens mærkning, hvis det lammekød, der markedsføres af producenter uden for øen, stammer fra racerene Manx Loaghtan-får, og at produktets oprindelse er tydeligt angivet.

4.9 Krav i nationale bestemmelser: —

(1) Europa-Kommissionen, Generaldirektoratet for Landbrug og Udvikling af Landdistrikter — Kvalitetspolitik for landbrugsprodukter, B-1049 Bruxelles.